Oi, jos oisin
Oi, jos oisin aika poppamiesi,
 Turjan maalta velho verraton,
 Kas silloin noitua kentiesi
 Kiusaajat nuo voisin lentohon.

 Loihtisin ma silloin pilvilöistä
 Tulinuolet, liekit ukkosen
 Ruhjomaan nuo kurjat konnan töistä.
 Yhtäkään en säästäis heistä, en.

 Noituisinko heidät korppiloiksi,
 Ääni kurja niill’ ois kuitenkin –
 Ainakin ne jäisi kiusaajoiksi, –
 Raiskalintuja on korpitkin.

 Tai jos polttaisin nuo kipunoiksi,
 Ripottaisin tuhkan tuulehen,
 Muuttuisivat kohta itikoiksi –
 Kiusaisivat meitä jällehen.

 Kosk’ ei tässä taikakeinot auta
 – Taikoihin ken enään luottaa voi, –
 Niin kyll’ ainakin nyt auttaa rauta,
 Ruutit, lyijyt – auttaa, lempo soi!

[Heikki] Sarvela.

Heikki Sarvela
Runot